Ólafur Þór Gunnarsson

Ólafur Þór Gunnarsson (s. 17. heinäkuuta 1963) on islantilainen lääkäri ja vihreän vasemmiston poliitikko, joka toimi kansanedustajana Alþingissä vuosina 2013 sekä 2017–2021.

Ólafur syntyi Reykjavíkissä. Hän valmistui lääketieteen kandidaatiksi Islannin yliopistosta vuonna 1990, minkä jälkeen hän erikoistui Connecticutin yliopistossa sisätautilääkäriksi vuonna 1996 ja geriatriaan vuonna 1998.

Vuosina 1986–1990 hän työskenteli opettajana Reykjavíkin merimieskoulussa, vuonna 1988 Islannin yliopistossa sekä vuosina 1991–1992 ja 1998 Länsivuonojen lukiossa. Vuosina 1991–1992 hän työskenteli Fjórðungssjúkrahúsið-sairaalassa Ísafjörðurissä, ja hänet nimitettiin vuonna 1992 ylilääkäriksi sekä Länsivuonojen aluelääkäriksi. Vuosina 1998–2000 hän toimi Fjórðungssjúkrahúsið-sairaalan lääke-, kuntoutus- ja geriatrisen osaston ylilääkärinä. Vuodesta 2000 lähtien hän on toiminut erikoislääkärinä Landspítali-sairaalassa Reykjavíkissä.

Vuosina 2006–2017 Ólafur istui Kópavogurin kunnanvaltuustossa. Hän istui kansanedustajana Alþingissä vuonna 2013, jolloin hän toimi ympäristö- ja liikennevaliokunnan puheenjohtajana, sekä vuosina 2017–2021. Vuonna 2021 hän toimi Euroopan neuvoston parlamentaarisen yleiskokouksen Islannin-valtuuskunnan puheenjohtajana.

Lähteet 

Vuonna 1963 syntyneet
Elävät henkilöt
Islantilaiset poliitikot
Islantilaiset lääkärit